**Projekat Departmana za filozofiju**

Radni naslov: Uticaj kurseva iz filozofije na stavove studenata

Filozofija se danas nalazi između dva radikalno suprostavljena stava. Po prvom, tradicionalnijem, smatra se da filozofija bitno uključuje i "umeće življenja", tj. od nje se zahteva da pored profesionalnog znanja pojedincima koji je izučavaju pruža vođstvo za oblikovanje života, principa, praksi, stavova itd. Po drugom, filozofija je ograničena na specijalizovana znanja koja se najčešće uopšte ne mogu primeniti u svakodnevici. Shodno tome se vidi i uloga kurseva iz filozofije koji postoje na univerzitetima kao i konačni ishodi tih kurseva.

U projektu ćemo testirati hipotezu da kursevi iz filozofije značajno utiču na promene stavova studenata (njihovih moralnih intuicija, stavova u pogledu umetnosti, religije, nauke i sl.). Očekujemo da rezultati ankete potvrde tu hipotezu.

U tu svrhu ćemo anketirati studente po pitanju navedenih stavova pre i nakon slušanja odabranih kurseva. Uzorak će činiti studenti Filozofije, ali i drugih departmana na kojima se odvija nastava iz odabranih filozofskih kurseva.

Rezultati koje dobijemo mogu poslužiti za follow-up istraživanja koja bi ispitivala eventualni uticaj koji na stavove studenata mogu imati način ocenjivanja, metodička praksa i sl.

Konkretne aktivnosti:

Očekuje se da svaki učesnik projekta tokom trajanja istog napiše dva rada: Prvi pre sprovedene ankete, koji će se ticati očekivanih rezultata ankete i promišljanja o dualnosti koja je prezentovana u glavnoj tezi projekta. Drugi, nakon dobijenih rezultata ankete i analize tih rezultata, koji će se ticati eventualne potvrde ili opovrgavanja hipoteze.

Za vreme trajanja projekta, po jednom tokom semestra će biti održana tribina, okrugli sto ili predavanja koji će se ticati prethodnih sličnih istraživanja, analize njihovih rezultata i teorijsko-metodoloških pretpostavki.

Navedene tribine/okrugli stolovi/predavanja će biti javnog tipa, sa težnjom da se u rad uključe i profesori filozofije iz srednjih škola ili sa drugih fakulteta, kao i zainteresovani učenici.

Nakon sprovedene analize rezultata ankete, radovi će biti objavljeni u zborniku/godišnjaku departmana za Filozofiju. (Mogu biti izloženi i u jednoj od sesija narednog NISUN-a i biti objavljeni u zborniku, u zavisnosti od dužine trajanja projekta).

U projektu učestvuju zaposleni na departmanu za filozofiju: Prof. dr Slađana Ristić-Gorgiev (rukovodilac projekta), prof. dr Zoran Dimić, doc. dr Goran Ružić, doc. dr Ivana Petković, doc. dr Goran Jakovljević, doc. dr Bojan Blagojević, doc. dr Biljana Radovanović, MA Ivan Nikolić, MA Anđelija Milić, MA Dušan Milenković i MA Milan Jovanović.