УНИВЕРЗИТЕТ У НИШУ ФИЛОЗОФСКИ ФАКУЛТЕТ НИШ

На седници Наставно-научног већа Филозофског факултета у Нишу од 04. 04. 2018. године, именована сам за рецензента рукописа „Живот у служби науке“: Зборник радова посвећен Милораду Божићу.

Пошто сам прегледала достављени рукопис, Већу подносим следећу

РЕЦЕНЗИЈУ

Прилози саопштени на округлом столу посвећеном стваралаштву проф. др Милораду Божићу, 10. јуна 2017. године у Центру за социолошка истраживања Филозофског факултета Универзитета у Нишу, саставни су део Зборника радова „Живот у служби науке“ који је приредио др Љубиша Митровић, проф. емеритус. Једанаест прилога (десет на српском и један на бугарском) разврстано је у три целине: „Личност професора Божића и допринос развоју науке и друштва“, „Омаж заједничкој сарадњи“ и „Приказ књиге сећања“. Текстовима претходи Предговор приређивача Зборника.

Први део Зборника „Личност професора Божића и допринос развоју науке и друштва“ садржи седам ауторских прилога који сваки на свој начин говори о личности и делу проф. Божића. Ови прилози могу се поделити у две групе. Прву чине текстови Љубише Митровића, Један частан живот у служби науке и идеала демократског друштвеног развоја Србије и културе мира на Балкану; Јована Р. Крстића, Сећање на др Милорада Божића - од студента до професора Универзитета у Нишу, Гордане Станковић, Скица за портрет проф. др Милорада Божића; Љубинка Милосављевића Божићево одуживање дуга завичај и Милоша Прице, Слово о професору Милораду Божићу: слово о интелектуалцу. Аутори у својим текстовима анализирају живот и рад проф. Божића још од студентских дана. Указују на његов допринос савременој економији, регионалном развоју, међународној научној сарадњи и борби за културу мира на Балкану, истовремено истичући његов педагошки рад, као и друштвени и политички ангажман, посебно бригу за очување и одржавање стандарда високошколског образовања. У прилозима су истакнуте не само професионалне и научне компетенције, већ и људске особине, јер како су истакли аутори, несумњива је била његова спремност да помогне млађим колегама својим саветима, али и свом родном крају не само стручним саветима, већ и организовањем хуманитарних акција. Како је истакао један од аутора, Божић је био „професор-интелектуалц, особа која је зрачила поштењем и скромношћу“.

Другу групу чине прилози Срђана Голубовића и Марка Димитријевића, Допринос Милорада Божића развоју науке о економској политици у Србији и текст Биљане Продовић Милојковић, Маргиналије о уређивачкој мисији професора Милорада Божића. Текстови се баве научном и уређивачком делатношћу проф. Божића. У првом раду указуано је на његов допринос Економској политици као научној дисциплини кроз анализу уџбеника Економска политика. Посебно је истакнуто залагање за интегрално сагледавање економске политике и правне регулативе и „посвећивање посебне пажње проблемима развојне политике, а нарочито политици техничко-технолошког развоја“. Биљана Продовић Милојковић нас у свом прилогу упознаје са делом богате уређивачке делатности проф. Божића. Посебно анализира осам тематских зборника радова „Балкан у процесу евроинтеграције“, чији је главни уредник и приређивач био професор Божић. Анализа текстова објављених у овим зборницима, потврђује на својеврстан начин тезу да је проф. Божић био свестан да је савремено друштво и промене у њему могуће сагледавати и тумачити са аспекта различитих научних дисциплина, те зборници јесу скуп интер и мултидисциплинарних текстова.

Други део Зборника „Омаж заједничкој сарадњи“ садржи прилоге Емилије Вукадин, Институционални и правни аспект придруживања Србије Европској унији и Вихрена Боузова, Икономическа политика и ценности. Први прилог је индиректно везан за рад проф. Божића. Познаваоци његовог стваралаштва могу да увиде да су теме којима се Божић бавио директно, или кроз уређивачку делатност везане за тему којом се бави ауторка Вукадин. При том, треба нагласити да у свом тексту указује да успешно окончање процеса хармонизације подразумева институционалну подршку у економској, правној и политичкој сфери друштва о чему је писао и проф. Божић у својим радовима. Текст Вихрена Боузова, указује на допринос проф. Божића сагледавању везе између економске политике, вредности и заштити комунитарних друштвених вредности. Аутор истиче његову умешност и вештину да користи аргументе из сфере економије, права и социологије, јер у процесу вредновања економских политика и модела, може се сматрати ефикасном, она економска политика која остварује циљеве релевантне за друштвене вредности и интересе грађана.

Трећи део, „Приказ књиге сећања“, садржи два текста Иване Божић Миљковић. Први је приказ књиге Узгред забележено, док нас у другом, ауторка упознаје са био- библиографским подацима проф. Божића. Библиографски подаци изнети у овом делу Зборника потврђују све оно на шта су аутори указивали у својим прилозима.

Имајући у виду да прилози у Зборнику представљају саопштења са округлог стола, као и повод којим је организован, задовољство ми је да Зборник „Живот у служби науке“ препоручим за публиковање.

|  |  |
| --- | --- |
| У Нишу,  29. 05. 2018. | Рецензент  Др Весна Милтојевић, ред. проф. |