Универзитет у Нишу

Филозофски факултет

Департман за српски језик

Департман за српску и компаративну књижевност

**Наставно-научном већу**

Филозофског факултета у Нишу

ПРЕДМЕТ: Предлог одлуке Већа Департмана за српски језик и Већа Департмана за српску и компаративну књижевност за прихватање научноистраживачког пројекта *Језичка и књижевна прошлост и садашњост на простору југоисточне Србије*

На седници одржаној 7. 6. 2018. године, Веће Департмана за српски језик и Веће Департмана за српску и компаративну књижевност предложило је да се прихвати научноистраживачки пројекат *Језичка и књижевна прошлост и садашњост на простору југоисточне Србије.* Носилац Пројекта били би Департман за српски језик и Департман за српску и компаративну књижевност. Координатор пројекта био би проф. др Горан Максимовић, секретар Александар Новаковић, а као сарадници на Пројекту учествовали би наставници и сарадници на Департману за српски језик: проф. др Јордана Марковић, проф. др Надежда Јовић, проф. др Марина Јањић, проф. др Ирена Цветковић Теофиловић, проф. др Мирјана Илић, доц. др Александра Лончар, доц. др Маја Вукић, доц. др Бранко Станковић, доц. др Татјана Трајковић, Александар Новаковић, Александра Јанић, Ивана Митић, Јелена Стошић, Нина Судимац, и наставници и сарадници на Департману за српску и компаративну књижевност: проф. др Горан Максимовић, проф. др Драгиша Бојовић, проф. др Снежана Милосављевић Илић, проф. др Ирена Арсић, проф. др Дејан Милутиновић, доц. др Данијела Поповић Николић, доц. др Данијела Костадиновић, доц. др Јелена Јовановић, доц. др Снежана Божић, доц. др Кристина Митић, др Мирјана Бојанић Ћирковић и Јелена Младеновић.

Истраживање ће једним делом бити релизовано и кроз заједничку сарадњу са универзитетима у Темишвару (Румунија) и Великом Трнову (Бугарска) у облику организовања заједничких научних скупова, као и штампања заједничких тематских зборника радова и појединих бројева научних часописа (*Philologia* *Mediana*, *Исходишта*).

Основни циљ Пројекта је испитивање језичке прошлости и садашњости на простору југоисточне Србије са дијалектолошког, фонолошког, лексичког, синтаксичког, семантичког и лингводидактичког аспекта, односно, испитивање књижевне прошлости и садашњости југоисточне Србије са књижевноисторијског, аналитичко-интерпретативног, теоријског, наратолошког, текстолошког, наставно-методичког и компаративног аспекта.

Садржај Пројекта обухватиће:

А) Истраживања језичке прошлости и садашњости југоисточне Србије у контексту проучавања говорног језика и писаних извора, као и њихових специфичности. Пројектом је предвиђено и претраживање историјских архива Ниша, Лесковца и Врања, као и других архива писане грађе, са циљем да се открију, језички опишу и проуче и, у зависности од значаја, фототипски или критички објаве рукописи и штампана дела из предвуковског периода.

Дијалектолошка истраживања на простору југоисточне Србије обухватаће: неистражене руралне говоре, снимање, транскрибовање и анализу прикупљене грађе; неистражене урбане говоре, што подразумева вернакуларе Ниша, Алексинца, Сокобање, Лесковца, Пирота, Сурдулице, Владичиног Хана, Врања, Бујановца; снимање, записивање, анкетно истраживање и анализирање прикупљене грађе; дијалектолошку анализу књижевних дела у прози и стиху писаних на народним говорима призренско-тимочке дијалекатске области и сл.

Ономастичка истраживања на простору југоисточне Србије обухватаће: топономастички неистражене области, прикупљање и анализу топонимијске грађе са подручја призренско-тимочке дијалекатске области; антропономастички неистражене области, прикупљање и анализа антропонимијске грађе са подручја призренско-тимочке дијалекатске области; топономастичка истраживања књижевних дела у прози и стиху писаних на народним говорима призренско-тимочке дијалекатске области; антропономастичка истраживања књижевних дела у прози и стиху писаних на народним говорима призренско-тимочке дијалекатске области.

Са лексичког аспекта, истраживање ће бити усмерено на израду електронског корпуса који би се базирао, пре свега, на објављеним, вишебројним, дијалекатским речницима југоисточне Србије. Овај корпус би садржао и лексичку грађу са теренских истраживања, као и грађу из разних записа. Овакав електронски корпус био би база за различите типове лексичких истраживања.

Истраживања реченичног комплекса на савременом дијалекатском материјалу из призренско-тимочког дијалекта подразумевало би прикупљање материјала (аудио и видео записе), његову анализу и публиковање резултата. У првом периоду, изучавање реченичног комплекса биће усмерено ка сложеним реченицама са релативном клаузом. Радови о овом типу реченичног комплекса постоје на материјалу шумадијско-војвођанског дијалекта, док је призренско-тимочки готово необрађен. Планираним истраживањем биће попуњене неке од празнина на српској дијалеколошкој карти.

Лингвометодичка истраживања обухватиће: ниво језичких постигнућа ученика у настави српског стандардног језика у школама на подручју призренско-тимочког дијалекта (Ниша, Лесковца, Врања, Пирота...); разноврсне проблеме интерференције дијалекатских навика у књижевнојезичку комуникацију ученика; теоријска и емпиријска испитивања могућности методичког интегрисања принципа завичајности у наставни контекст српског језика; креирање наставних стратегија (у чијем су фокусу логичке методе језичке компарације и контрастирања) у којима ће бити присутан завичајни идиом на начин који ће бити сврсисходан за усвајање, стицање и примену нових језичких компетенција; профилисања функционалних наставних поступања у контексту завичајне педагогије; наставне интеграције језичких и књижевнопоетских текстова насталих на дијалекту; неговање народног језичког блага југоисточне Србије на часовима српског језика; стандардизацију дидактичке обликованости диференцијалне граматике и могућности њене функционалне примене у школама на југоистоку Србије.

Б) Истраживање српске књижевне прошлости и садашњости на простору југоисточне Србијебиће усмерено ка итраживању истакнутих писаца, дела, часописа и инстутуција, које су у претходним столећима и данас биле и јесу важне за успостављање и афирмисање континуираног књижевног живота овога поднебља на којем је настањен српски народ. Посебна пажња биће усмерена на истакнуте ствараоце (Стеван Сремац, Јелена Димитријевић, Борисав Станковић, Анђелко Крстић, Григорије Божовић, Бранко Миљковић, Раде Драинац, Велимир Живојиновић Massuka, Николај Тимченко, Гордана Тодоровић и сл.), који су обележили књижевну прошлост овога поднебља, као и на скрајнуте и заборављене писце (Димитрије Алексић, Тодор Влајић, Сима Жикић, Никола В. Ђорић, Миодраг Ризнић, Никола Мељаницки и сл.), који заслужују нову рецепцију и поновно укључивање у токове српске књижевности. Истраживачка пажња биће посвећена и бројним савременим ствараоцима (Саша Хаџи-Танчић, Иван Ивановић, Тихомир Нешић, Видосав Петровић, Радмило Пејић, Радосав Стојановић, Иванка Косанић, Горан Станковић, Зоран Пеши Сигма и сл.). Истраживање ће обухватити и опис истакнутих књижевних часописа (*Слава*, *Гледишта*, *Стварање, Књижевни југ, Градина* и сл.), као и рад истакнутих издавачких кућа ("Градина", "Просвета" и сл.).

Истраживање на овом Пројекту подразумева архивски рад, сакупљање, проучавање и интерпретацију, текстолошку обраду, публиковање и систематизацију књижевних дела и грађе, те њихову научну презентацију и нову рецепцију у контексту целокупне српске књижевности.

Очекивани резултати Пројекта:

а) Стварање електронског корпуса говорног језика и базе дијалекатске лексике присутне, пре свега у објављеним дијалекатским речницима југоисточне Србије

б) Публиковање критичких и фототипских издања дела писаца из југоисточне Србије

в) Организација научних конференција и промоција резултата истраживања

г) Публиковање тематских научних зборника и монографија

Наставници и сарадници на Департману за српски језик и књижевност и на Департману за српску и компаративну књижевност предлажу да се усвајањем овог Пројекта омогући напредовање у даља звања на тај начин што би Пројекат служио као замена за учешће на пројектима које финансира Министартсво просвете, науке и технолошког развоја Републике Србије, а што представља један од услова ближих критеријума за избор у звање наставника.

У Нишу, 18. 6. 2018. Управница Департмана за српски језик

Проф. др Мирјана Илић

Управница Департмана

за српску и компаративну књижевност

Доц. др Данијела Костадиновић